Document ID: 32014R0318

REGOLAMENT TAL-KUMMISSJONI (UE) Nru 318/2014
tas-27 ta’ Marzu 2014
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta’ residwu għall-fenarimol, il-metaflumiżon u t-teflubenzuron f'ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) u l-Artikolu 49(2) tiegħu,
Billi:
(1)
Għall-fenarimol, il-livelli massimi ta’ residwu (MRLs) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għall-metaflumiżon u t-teflubenzuron, l-MRLs ġew stabbiliti fil-Parti A tal-Anness III tar-Regolament (KE) Nru 396/2005.
(2)
Fil-kuntest ta’ proċedura għall-awtorizzazzjoni tal-użu ta' prodott għall-protezzjoni tal-pjanti li jkun fih is-sustanza attiva metaflumiżon fuq il-kukurbiti (qoxra li tittiekel), il-bettieħ, id-dulliegħ, il-brokkoli, il-pastard, il-kaboċċi Ċiniż, il-ħass u pjanti oħra tal-insalata, il-ħxejjex aromatiċi, il-fażola (bil-miżwed), il-piżelli (bil-miżwed), il-qaqoċċ u ż-żerriegħa tal-qoton tressqet applikazzjoni skont l-Artikolu 6(1) tar-Regolament (KE) Nru 396/2005 biex jiġu mmodifikati l-MRLs eżistenti.
(3)
Rigward it-teflubenzuron, tressqet applikazzjoni bħal din għal għelejjel li jiffurmaw parti mill-grupp Solanaceae u l-kukurbiti (qoxra li tittiekel).
(4)
Skont l-Artikolu 6(2) u (4) tar-Regolament (KE) Nru 396/2005 ġiet imressqa applikazzjoni għall-fenarimol fuq it-tuffieħ, iċ-ċirasa, il-ħawħ, l-għeneb, il-frawli, il-banana, it-tadam, il-ħjar, il-bettieħ, il-qara' aħmar u d-dulliegħ. L-applikant isostni li l-użu awtorizzat tal-fenarimol fuq dawn l-għelejjel f'diversi pajjiżi terzi jwassal għal residwi ogħla mill-MRLs fir-Regolament (KE) Nru 396/2005 u li huma meħtieġa MRLs ogħla biex ma jkunx hemm ostakli kummerċjali għall-importazzjoni ta' dawn l-għelejjel.
(5)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ntbagħtu lill-Kummissjoni.
(6)
L-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, ivvalutat l-applikazzjonijiet u r-rapporti ta' evalwazzjoni, u eżaminat b'mod partikolari r-riskji għall-konsumaturi u, fejn rilevanti, għall-annimali u tat opinjonijiet motivati dwar l-MRLs proposti (2). Din għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.
(7)
Fl-opinjonijiet motivati tagħha, l-Awtorità kkonkludiet li fir-rigward tal-użu tal-fenarimol fuq il-ħawħ, l-għeneb, il-frawli, il-banana, it-tadam u d-dulliegħ u l-użu tal-metaflumiżon fuq il-bettieħ, id-dulliegħ, il-ħxejjex aromatiċi u l-pjanti tal-insalata (ħlief il-ħass), id-dejta li tressqet mhix biżżejjed biex jiġu stabbiliti MRLs ġodda. Fejn jidħol l-użu tal-metaflumożin fuq il-kurrat, l-Awtorità ma tirrakkomandax li jiġi ffissat l-MRL propost għax ma jistax jiġi eskluż ir-riskju għall-konsumaturi. Għalhekk l-MRLs eżistenti ma għandhomx jinbidlu.
(8)
Fir-rigward tal-użu tal-metaflumiżon fuq il-brokkoli u l-ħass, l-Awtorità tirrakkomanda li jiġu stabbiliti MRLs iktar baxxi minn dawk proposti mill-applikant.
(9)
Fir-rigward tal-użu tat-teflubenzuron fuq l-għelejjel tas-Solanaceae u l-kukurbiti (qoxra li tittiekel), l-Awtorità identifikat riskju kroniku għas-saħħa tal-konsumatur. Madankollu, il-kontributur ewlieni għall-esponiment totali huwa t-tuffieħ. L-Awtorità tirrakkomanda t-tnaqqis tal-MRL stabbilit għat-tuffieħ meta jiżdiedu l-MRLs għall-għelejjel ta’ hawn fuq. Billi tali MRL ġie stabbilit biex jakkomoda tolleranza tal-importazzjoni mitluba bbażata fuq użi awtorizzati fil-Brażil, l-applikant ġie kkuntattjat sabiex jiġu evitati ostakli kummerċjali. L-applikant ippropona MRL ta’ rimedju ta' 0,5 mg/kg, li huwa suffiċjenti biex jakkomoda l-użi awtorizzati fil-Brażil. Billi jinżamm livell għoli ta’ protezzjoni tal-konsumaturi, huwa xieraq li jiġi stabbilit dak l-MRL għal 0,5 mg/kg.
(10)
Fir-rigward tal-applikazzjonijiet l-oħra kollha, l-Awtorità kkonkludiet li kienu ġew ssodisfati r-rekwiżiti kollha fir-rigward tad-dejta u li, abbażi ta' valutazzjoni tal-esponiment tal-konsumatur għas-27 grupp speċifiku Ewropew tal-konsumatur, it-tibdil fl-MRLs mitlub mill-applikanti kien aċċettabbli mil-lat tas-sikurezza tal-konsumatur. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawk is-sustanzi bil-konsum tal-prodotti kollha tal-ikel li jista’ jkun fihom dawn is-sustanzi, u lanqas l-esponiment għal perjodu qasir b'konsum għoli tal-għelejjel u l-prodotti rilevanti ma wrew li kien hemm riskju li jinqabeż il-konsum aċċettabbli ta’ kuljum (ADI) jew id-doża ta’ referenza akuta (ARfD).
(11)
Abbażi tal-opinjonijiet motivati tal-Awtorità u waqt li jitqiesu l-fatturi rilevanti tas-suġġett ikkunsidrat, il-modifiki xierqa għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(12)
Is-sħab kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ fir-rigward tal-MRLs il-ġodda u l-kummenti tagħhom ittieħdu inkonsiderazzjoni.
(13)
Ir-Regolament (KE) Nru 396/2005 għandu għaldaqstant jiġi emendat skont dan.
(14)
Biex jippermetti l-kummerċjalizzazzjoni, l-ipproċessar u l-konsum normali tal-prodotti, dan ir-Regolament għandu jistipula arranġament tranżizzjonali għall-prodotti li ġew prodotti legalment qabel il-modifika tal-MRLs, u li għalihom l-informazzjoni turi li jinżamm livell għoli ta’ protezzjoni tal-konsumaturi.
(15)
Għandu jitħalla jgħaddi perjodu raġonevoli ta’ żmien qabel ma l-MRLs modifikati jsiru applikabbli, sabiex l-Istati Membri, il-pajjiżi terzi u l-operaturi tan-negozji tal-ikel jingħataw żmien biex jitħejjew sabiex ikunu konformi mar-rekwiżiti l-ġodda li jirriżultaw mill-modifika tal-MRLs.
(16)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.
Artikolu 2
Ir-Regolament (KE) Nru 396/2005 kif kien qabel ma ġie emendat b'dan ir-Regolament għandu jibqa' japplika għall-prodotti li kienu prodotti b'mod legali qabel 17 ta’ Ottubru 2014
Artikolu 3
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika minn 17 ta’ Ottubru 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta’ Marzu 2014.

Labels: 0
3
17
6